משה פיינסוד

משה פיינסוד (נולד ב-29 ביולי 1938) הוא רופא ומדען ישראלי, פרופסור אמריטוס בפקולטה לרפואה של הטכניון בחיפה, רופא מומחה בתחום הנוירוכירורגיה, חוקר ההיסטוריה של מדעי המוח ומייסד תחום מחקר זה בישראל.

 קורות חיים 
משה פיינסוד נולד בירושלים בשנת 1938, בנם של ישעיהו פיינסוד (אחיינה של חסיה פיינסוד-סוקניק ובן דודם של יגאל ויוסי ידין) ושושנה לבית אפלבוים. הוא למד בבית הספר התיכון ליד האוניברסיטה. בנעוריו קיווה לעסוק בהיסטוריה אך כדי להרחיב את אופקיו למד במגמה הביולוגית. לאחר השרות הצבאי החל את לימודי הרפואה באוניברסיטה העברית בירושלים.

ב-1966 החל פיינסוד את התמחותו בנוירוכירורגיה בביה"ח האוניברסיטאי הדסה בירושלים. במהלך הלימודים וההתמחות עסק גם בחקר הפעילות החשמלית של המוח בעזרת פוטנציאלים מעוררים (sensory evoked potentials). בשנים 1972 עד 1974 התמחה בנוירואופתלמולוגיה וביישום קליני של טכניקת הפוטנציאלים המעוררים במחלקה הנוירוכירורגית באוניברסיטת קליפורניה שבסן פרנסיסקו.

בשנת 1981 נבחר פיינסוד לעמוד בראש המחלקה הנוירוכירורגית במרכז הרפואי רמב"ם בחיפה. במלחמת לבנון הראשונה ובמלחמות שבאו אחריה, הופנה הרוב המכריע של פצועי הראש למחלקה שבניהולו, ועיקר הפעילות הקלינית והמחקרית של פיינסוד וצוות הרופאים היה בטיפול בפצועים תוך שימוש בטכניקה החדשה של דימות בטומוגרפיה ממוחשבת (CT) ואמצעי ניטור נוספים ביחידה לטיפול נמרץ נוירוכירורגי. לקראת תום הפעילות הקלינית החל לעסוק בהיסטוריה של הרפואה ובעיקר בהיסטוריה של מדעי הנוירולוגיה.

פיינסוד נשוי לרחל (לבית היילפרין) בוגרת הפקולטה לרפואה בירושלים, העוסקת בפסיכיאטריה של קשישים. לזוג חמישה ילדים ועשרים נכדות ונכדים.

 פעילות אקדמית 
עם תום פעילותו הקלינית, בצאתו לגמלאות, נטל על עצמו פיינסוד בהתנדבות את חידוש ההוראה של היסטוריה של הרפואה בפקולטה לרפואה של הטכניון בחיפה, והחל להעביר קורס בתחום.

בכל שנה מקיים פיינסוד יום עיון בנושא היסטוריה של מדעי הנוירולוגיה שבו משתתפים מיטב החוקרים והעוסקים בתחומי היצירה על השתקפותם של מדעי הנוירולוגיה וחקר המוח במגוון הפעילויות האנושיות. יום העיון מתקיים ברציפות במשך עשרים שנים. בשל מגפת הקורונה, בשנת 2020 עבר הכנס להיות משודר בטכנולוגיה מקוונת.

במקביל החל פיינסוד להיות פעיל בחברה הבין לאומית להיסטוריה של מדעי הנוירולוגיה, היה לחבר המערכת של כתב העת Journal of the history of the Neurosciences בתחום הנוירוכירורגי, הרצה בכל כנסי החברה וב-2012 זכה באות כבוד על מפעל חיים.

בשנת 2019, בגיל 81, הוענק לפיינסוד תואר דוקטור נוסף מהטכניון, והוא היה המבוגר ביותר מבין מקבלי התואר באותה השנה. התואר הוענק לו לאחר שהשלים דוקטורט נוסף שעסק בהיסטוריה של מדידת טמפרטורת המוח. כיום הוא ממשיך בהוראה ובמחקר.

פיינסוד כתב 182 מאמרים בתחום הנוירוכירוגיה וההיסטוריה של הרפואה.

מאז הצטרפותו לפקולטה לרפואה בטכניון, משביע פיינסוד את בוגרי הפקולטה לרפואה ב"שבועת הרופא העברי", שאותה חיבר מורו וחותנו פרופ' ליפמן היילפרין והיא השבועה הנהוגה בכל הפקולטות לרפואה בישראל.

פיינסוד, יחד עם אהרון בלר ואברהם סהר, היה מהראשונים שאיבחנו את הקשר בין הקרנות לגזזת בילדות בשנות ה-50 בישראל לבין הופעתם של גידולי מוח, מנינגיומות, בבגרות.

 מחקרים 
מחקריו של פיינסוד עוסקים בתחום ההיסטוריה של מדעי הנוירולוגיה. ברבות מהעבודות מובלטת דמותו של דומיניק ז'אן לארה, הכירורג הראשי של צבא נפוליאון שהקדים את זמנו בתובנות הנוירואנטומיה. מחקרים נוספים עוסקים בדמות הרופא בימי הביניים, בשבועת הרופא בישראל ובמחברה פרופ' ליפמן היילפרין, ובהתפתחות הרפואה בארץ ישראל.

 הערות שוליים 

קטגוריה:משפחת רפאל יו"ט ליפמן היילפרין
קטגוריה:נוירוכירורגים ישראלים
קטגוריה:נוירולוגים ישראלים
קטגוריה:סגל הטכניון: רפואה
קטגוריה:רופאים ישראלים
קטגוריה:ישראלים שנולדו ב-1938